Rikors ippreżentat fil-5 ta’ Ottubru 2020 – FZ et vs Il-Kummissjoni
(Kawża T-618/20)
Lingwa tal-kawża: il-Franċiż
Partijiet
Rikorrenti: FZ u 17-ir rikorrenti ieħor (rappreżentant: J.-N. Louis, avocat)
Konvenuta: Il-Kummissjoni Ewropea
Talbiet
Ir-rikorrenti jitolbu li l-Qorti Ġenerali jogħġobha:
tannulla d-deċiżjoni tal-Kummissjoni li tistabbilixxi d-dikjarazzjoni tar-remunerazzjoni tax-xahar ta’ Diċembru 2019 tar-rikorrenti sa fejn hemmhekk sar, għall-ewwel darba, applikazzjoni tal-koeffiċjenti korretturi stabbiliti b’effett retroattiv fl-1 ta’ April u fl-1 ta’ Lulju 2019;
tikkundanna lill-Kummissjoni għall-ispejjeż
Motivi u argumenti prinċipali
Insostenn tar-rikors tagħhom, ir-rikorrenti jinvokaw motivi, ibbażati fuq il-ksur tal-Artikoli 64 u 65 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti”), il-ksur tal-principju ta’ ugwaljanza fit-trattament f’termini ta’ ekwivalenza tas-saħħa tax-xiri, u l-iżball manifest ta’ evalwazzjoni.
Ir-rikorrenti jikkunsidraw li, sabiex jistabbilixxu koeffiċjent korrettur applikabbli għar-remunerazzjoni tar-rikorrenti affettwati barra mill-Unjoni, EUROSTAT għandha tiġbor id-data speċifiku fil-post tax-xogħol tagħhom, skont il-modalitajiet ta’ applikazzjoni tal-Artikoli 64 u 65 tar-Regolamenti, stabbiliti permezz tal-Anness XI tiegħu.
Huma jargumentaw ukoll li l-koeffiċjenti, stabbiliti fil-kuntest ta’ ftehim internazzjonali ta’ kollaborazzjoni bejn EUROSTAT, l-OECD u n-NU, waqgħu minn Jannar 2018 sa Jannar 2019 minn 239.7 għal 94.0 minkejja li, għall-istess perijodu, il-koeffiċjenti applikati għar-remunerazzjoni tal-persunal tan-NU ġew miżjuda biex jittieħed kont tal-inflazzjoni. Il-Frank Kongoliż (CDF) kellu, fl-2017, devalwazzjoni qawwija meta mqabbel mad-Dollaru (USD) u mal-Euro flimkien ma’ inflazzjoni importanti li ġiet tradotta minn żieda sensibbli tal-prezzijiet f’USD, billi jsegwi l-analiżi tal-IMF.
Skont ir-rikorrenti, il-konvenuta ma tispjegax kif il-koeffiċjenti applikati jieħdu kont ta’ dawn l-elementi essenzjali.
____________